Dr EuroAirport isch dr äinzig Flughaafe uf dr ganze Wält, wo vo zwäi Staate gmäinsam bedriibe wird. Wil er au für e südwestdütsch Ruum groossi Bedütig het, het mä au no Freiburg in dr Naame drzuedoo; im Verwaltigsroot und im trinazionale Biiroot het s au südbadische Verdräter, allerdings häi si kä Stimmrächt. Bevor dr Flughaafe Baasel-Mülhuuse ufdoo worde isch, si d Schwizer Flüüg vom Flugblatz Baasel-Stärnefäld z Birsfälde abgwigglet worde, wääred Mülhuuse dur dr Flugblatz Mülhuuse-Habshäim aagfloge worde isch.